หุ้นยุโรปปิดบวกก่อนรัฐสภากรีซลงมติร่างกฎหมายปฏิรูปศก.
ตลาดหุ้นยุโรปปิดบวกเมื่อคืนนี้ (15 ก.ค.) โดยหุ้นกลุ่มสาธารณูปโภคได้รับแรงซื้อส่งเข้าหนุนอย่างคึกคัก ขณะที่นักลงทุนจับตาดูผลการพิจารณาร่างกฎหมายปฏิรูปเศรษฐกิจฉบับใหม่ของรัฐสภากรีซ
16 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.4% ปิดวานนี้ (15 ก.ค.) ที่ 400.03 จุด, ดัชนี CAC-40 ตลาดหุ้นฝรั่งเศสปิดที่ 5,047.24 จุด เพิ่มขึ้น 14.77 จุด หรือ +0.29%, ดัชนี DAX ตลาดหุ้นเยอรมันปิดที่ 11,539.66 จุด เพิ่มขึ้น 22.76 จุด หรือ +0.20% และดัชนี FTSE 100 ตลาดหุ้นลอนดอนปิดที่ 6,753.75 จุด ไม่เปลี่ยนแปลง
นักลงทุนติดตามดูผลการพิจารณาร่างกฎหมายปฏิรูปเศรษฐกิจฉบับใหม่ของรัฐสภากรีซ ซึ่งจะมีการประกาศผลในช่วงเช้าวันพฤหัสบดีที่ 16 ก.ค.ตามเวลาไทย หลังจากที่ร่างกฎหมายดังกล่าวสามารถผ่านการรับรองจากคณะกรรมาธิการ 4 คณะในรัฐสภากรีซเมื่อวานนี้ ก่อนที่จะถูกนำเข้าสู่การพิจารณาของรัฐสภาเต็มคณะ
หุ้นกลุ่มสาธารณูปโภคปรับตัวขึ้นแข็งแกร่ง โดยหุ้นซินเจนตา ทะยานขึ้น 4.2% และหุ้นรูบิส เอสซีเอ พุ่งขึ้นแตะระดับสูงสุดเป็นประวัติการณ์, หุ้นเอเอสเอ็มแอล โฮลดิง พุ่งขึ้น 4.3% หลังบริษัทปรับเพิ่มคาดการณ์ยอดขายในปีนี้ ขณะที่เบอร์เบอรี กรุ๊ป ดิ่งลง 2.6% หลังจากบริษัทเปิดเผยยอดขายในฮ่องกงซบเซาลง
ขณะที่หุ้นกลุ่มยานยนต์ปรับตัวลง หลังจากนักวิเคราะห์ของเครดิต สวิส ระบุว่าอุตสาหกรรมยานยนต์อาจจะได้รับความเสี่ยงจากความไม่แน่นอนของเศรษฐกิจจีนและยุโรป โดยหุ้นโฟล์คสวาเก้น และหุ้นคอนติเนนตัล ต่างก็ร่วงลงอย่างน้อย 1.4%